ai4bharat/Pralekha huggingface dataset:
रक्षा मंत्रालय
नौसेना प्रमुख एडमिरल आर हरि कुमार की श्रीलंका यात्रा
नौसेना प्रमुख एडमिरल आर हरि कुमार दिनांक 13 से 16 दिसंबर, 2022 तक श्रीलंका का दौरा करेंगे। नौसेना प्रमुख को नेवल एंड मेरीटाइम एकेडमी, त्रिंकोमाली में कमीशनिंग परेड के लिए मुख्य अतिथि और समीक्षा अधिकारी के रूप में दिनांक 15 दिसंबर, 2022 को आमंत्रित किया गया है।
इस यात्रा के दौरान नौसेना प्रमुख श्रीलंका के वरिष्ठ राजनीतिक एवं रक्षा नेतृत्व के साथ बातचीत करेंगे। वह श्रीलंका सशस्त्र बलों के अन्य रक्षा प्रतिष्ठानों का भी दौरा करेंगे और विभिन्न द्विपक्षीय रक्षा सहयोग गतिविधियों की प्रगति की समीक्षा करेंगे।
भारतीय नौसेना वार्षिक स्टाफ वार्ता के माध्यम से नियमित रूप से श्रीलंका नौसेना के साथ बातचीत करती है और नियमित रूप से अनेक सैन्य अभियानगत गतिविधियों का संचालन करती है। भारतीय नौसेना श्रीलंकाई नौसेना की क्षमता में वृद्धि संबंधी कदमों में भी साथ देती है जैसे कि स्वदेशी रूप से निर्मित अपतटीय गश्ती पोत  एवं अगस्त 2022 से श्रीलंका में तैनात भारतीय नौसेना के डोर्नियर विमान जैसे नौसेना प्लेटफार्मों की तैनाती भी शामिल हैं। इसके अलावा भारतीय नौसेना भारत में श्रीलंका नौसेना कर्मियों के प्रशिक्षण सहित विभिन्न क्षमता वृद्धि परियोजनाओं में सक्रिय रूप से लगी हुई है। श्रीलंकाई नौसेना भारतीय नौसेना द्वारा आयोजित विभिन्न बहुपक्षीय कार्यक्रमों में एक नियमित भागीदार है, जैसे कि मिलन, गोवा मैरीटाइम कॉन्क्लेव, एडमिरल कप सेलिंग रेगाटा इत्यादि।
आगामी यात्रा श्रीलंका के साथ विशेष रूप से समुद्री क्षेत्र में लंबे समय से चले आ रहे द्विपक्षीय रक्षा सहयोग को और आगे बढ़ाएगी।
शिक्षा मंत्रालय
प्रधानमंत्री श्री नरेंद्र मोदी 7 अप्रैल 2021 को छात्रों, शिक्षकों और अभिभावकों से 'परीक्षा पे चर्चा' कार्यक्रम के दौरान बातचीत करेंगे
प्रधानमंत्री श्री नरेंद्र मोदी द्वारा छात्रों, शिक्षकों और अभिभावकों से बातचीत के एक अनोखे कार्यक्रम 'परीक्षा पे चर्चा' के चौथे संस्करण का आयोजन पहली बार ऑनलाइन माध्यम से कोविड-19 दिशा-निर्देशों के पूर्णत: पालन के साथ किया जा रहा है। यह कार्यक्रम 7 अप्रैल  को शाम 7 बजे टीवी चैनलों और डिजिटल मीडिया पर हिंदी समेत अन्य प्रमुख भारतीय भाषाओं में प्रसारित किया जाएगा। शिक्षा मंत्रालय के स्कूल शिक्षा एवं साक्षरता विभाग द्वारा इस कार्यक्रम के चौथे वर्ष का सफलतापूर्वक आयोजन किया जा रहा है।
17 फरवरी से 14 मार्च, 2021 के दौरान विभिन्न विषयों पर 9वीं से 12वीं कक्षा के बच्चों, शिक्षकों और अभिभावकों के लिए ऑनलाइन रचनात्मक लेखन प्रतियोगिता का आयोजान https://innovateindia.mygov.in/ppc-2021/ पर किया गया है।
लगभग 14 लाख प्रतिभागियों ने 'परीक्षा पे चर्चा' के चौथे संस्करण की प्रतियोगिता में भाग लिया। रचनात्मक लेखन प्रतियोगिता में 10.5 लाख छात्रों, 2.6 लाख शिक्षकों और 92 हजार अभिभावकों ने उत्साहपूर्वक भाग लिया। भाग लेने वाले 60 प्रतिशत से अधिक छात्र 9वीं और 10वीं कक्षा के हैं। पहली बार 81 विदेशी देशों के छात्रों ने 'पूर्व-परीक्षा पे चर्चा' रचनात्मक लेखन प्रतियोगिता में भाग लिया है।
'परीक्षा पे चर्चा' के इस मुख्य कार्यक्रम को टीवी चैनलों / डिजिटल मीडिया पर देखा जा सकता है जिनमें EduMinofIndia, narendramodi, pmoindia, pibindia, DoordarshanNational, MyGovIndia, DDNews, RajyaSabhaTV, SwayamPrabha शामिल हैं। इनके फेसबुक और यूट्यूब चैनलों पर 7 अप्रैल को शाम 7 बजे से यह कार्यक्रम दिखाया जाएगा। कार्यक्रम से संबंधित #ExamWarriors #PPC20211 का विभिन्न सोशल मीडिया प्लेटफॉर्म पर बड़े पैमाने पर उपयोग किया जा रहा है।
परीक्षा के उत्सव को मनाने के लिए पूरे देश ने 'परीक्षा पे चर्चा 2021' के माध्यम से हाथ मिला लिया है ताकि देश भर में ज्यादातर छात्रों, अभिभावकों और शिक्षकों को माननीय प्रधानमंत्री की प्रेरणादायक और ज्ञानवर्धक बातों का लाभ मिल सके।
विज्ञान एवं प्रौद्योगिकी मंत्रालय
ना-आयन बैटरी और सुपरकैपेसिटर से तेजी से चार्ज होने वाली ई-साइकिल विकसित
वैज्ञानिकों ने नैनो-सामग्री का उपयोग ना-आयन-आधारित बैटरियों और सुपरकैपेसिटरों को विकसित करने के लिए किया है, जिन्हें तेजी से चार्ज किया जा सकता है और उन्हें ई-साइकिल में लगाया जा सकता है। कम लागत वाली ना-आयन आधारित प्रौद्योगिकियां सस्ती होंगी और इससे ई-साइकिल की लागत में काफी कमी आने की उम्मीद है।
सोडियम-आयन  बैटरियों ने सोडियम की उच्च प्राकृतिक प्रचुरता और परिणामस्वरूप ना-आयन बैटरी की कम लागत के कारण लिथियम-आयन बैटरी के लिए एक संभावित पूरक तकनीक के रूप में अकादमिक और व्यावसायिक रुचि को बढ़ाया है।
भारतीय प्रौद्योगिकी संस्थान खड़गपुर में भौतिकी विभाग में प्रोफेसर, डॉ. अमरीश चंद्र, ऊर्जा भंडारण प्रौद्योगिकियों को विकसित करने के लिए शोध कर रहे हैं, जो ना-आयन पर आधारित हैं, और उनकी टीम ने बड़ी संख्या में नैनो सामग्री विकसित की है। टीम ने सोडियम आयरन फॉस्फेट और सोडियम मैंगनीज फॉस्फेट का उपयोग किया है जिसे उन्होंने भारत सरकार के विज्ञान और प्रौद्योगिकी विभाग  के प्रौद्योगिकी मिशन डिवीजन  के समर्थन से ना-आयन-आधारित बैटरी और सुपरकैपेसिटर प्राप्त करने के लिए संश्लेषित किया है। इन सोडियम सामग्रियों को बैटरी विकसित करने के लिए कार्बन के विभिन्न नई संरचनाओं के साथ जोड़ा गया था।
ये सोडियम सामग्री ली-आधारित सामग्री से सस्ती, उच्च प्रदर्शन करने वाली है, और इसे औद्योगिक स्तर के उत्पादन तक बढ़ाया जा सकता है। ना-आयन सेल को भी अनेक अन्य भंडारण तकनीकों की तुलना में सुरक्षित विकल्प बनाने के लिए कैपेसिटर के समान शून्य वोल्ट में पूरी तरह से डिस्चार्ज किया जा सकता है। इस तथ्य का लाभ उठाते हुए कि ना-आयन बैटरी को तेजी से चार्ज किया जा सकता है, डॉ. अमरीश ने इसे ई-साइकिल में जोड़ा है जो आम जनता के लिए एक आसान, किफायती विकल्प है।
आगे विकसित करने के साथ, इन वाहनों की कीमत 10-15 हजार रुपये की सीमा तक लाई जा सकती है, जिससे यह ली-आयन भंडारण प्रौद्योगिकी-आधारित ई-साइकिलों की तुलना में लगभग 25 प्रतिशत सस्ती है। चूंकि ना-आयन-आधारित बैटरियों के निपटान की रणनीति सरल होगी, यह जलवायु को होने वाले नुकसान को कम करने में भी मदद कर सकती है। सुपरकैपसिटर पर शोध जर्नल ऑफ पावर सोर्सेज में प्रकाशित हुआ था, और ई-साइकिल में इन ना-आयन-आधारित बैटरी के उपयोग पर कुछ पेटेंट पाइपलाइन में हैं।
इस शोध कार्य को ऊर्जा भंडारण योजना के लिए डीएसटी की सामग्री के तहत वित्त पोषित किया गया था।
प्रकाशन लिंक: https://pubs.rsc.org/en/content/articlelanding/2021/ra/d1ra05474k
https://www.sciencedirect.com/science/article/abs/pii/S0378775321011745?via%3Dihub
प्रधानमंत्री कार्यालय
प्रधानमंत्री ने बहरीन साम्राज्य के क्राउन प्रिंस एवं प्रधानमंत्री महामहिम शाही प्रिंस सलमान बिन हमद अल खलीफा के साथ टेलीफोन पर बातचीत की
प्रधानमंत्री श्री नरेन्द्र मोदी ने आज बहरीन साम्राज्य के क्राउन प्रिंस एवं प्रधानमंत्री महामहिम शाही प्रिंस सलमान बिन हमद अल खलीफा के साथ टेलीफोन पर बातचीत की। महामहिम शाही प्रिंस सलमान ने भारत के गणतंत्र दिवस के अवसर पर बधाई दी।
दोनों नेताओं ने भारत और बहरीन के बीच द्विपक्षीय संबंधों की समीक्षा की और इस बात पर संतोष व्यक्त किया कि इस संबंध ने राजनीतिक, व्यापार एवं निवेश, ऊर्जा, स्वास्थ्य, सुरक्षा और लोगों के बीच पारस्परिक संपर्क सहित विभिन्न क्षेत्रों में निरंतर प्रगति की है। भारत और बहरीन 2021-22 में दोनों देशों के बीच राजनयिक संबंधों की स्थापना की स्वर्ण जयंती मना रहे हैं।
प्रधानमंत्री ने कोविड महामारी के दौरान बहरीन में भारतीय समुदाय की उत्कृष्ट देखभाल करने और उनकी सामाजिक एवं सांस्कृतिक जरूरतों को पूरा करने के लिए बहरीन के नेतृत्व को धन्यवाद दिया।
प्रधानमंत्री श्री नरेन्द्र मोदी ने महामहिम राजा हमद बिन ईसा अल खलीफा का अभिवादन किया और महामहिम शाही प्रिंस सलमान बिन हमद अल खलीफा, क्राउन प्रिंस एवं प्रधानमंत्री को जल्द से जल्द भारत की यात्रा पर आने का अपना निमंत्रण दोहराया।
रेल मंत्रालय
रेल और वाणिज्य एवं उद्योग मंत्री श्री पीयूष गोयल ने उद्योगपतियों से आग्रह किया कि वे भारतीय रेलवे के परिवर्तन की यात्रा में साथ आएं
श्री गोयल ने आत्मनिर्भर रेलवे के लिए साझेदारियों और प्रौद्योगिकी का लाभ उठाने के विषय पर आयोजित सीआईआई रेल कनेक्ट सम्मेलन को संबोधित किया
रेलवे बोर्ड के अध्यक्ष श्री विनोद कुमार यादव ने इस सत्र के दौरान भारतीय रेलवे के परिवर्तन की रूपरेखा को सामने रखा
 ने आज यानी 8 सितंबर 2020 को वर्चुअल मंच पर रेल कनेक्ट का दूसरा संस्करण आयोजित किया। इस सम्मेलन में भारतीय रेल की भावी योजनाओं, स्वदेशी विनिर्माण और भारत में रेलवे उद्योग के लिए व्यापार करने में आसानी पर ध्यान केंद्रित किया गया। इसमें सार्वजनिक निजी साझेदारी, प्रौद्योगिकी, शहरी गतिशीलता, स्टेशन का विकास, लोकोमोटिव आधुनिकीकरण, रेल माल भाड़ा, संचार प्रौद्योगिकी और रेलवे प्रणाली के सुरक्षा, स्वास्थ्य, वहनीयता मानकों आदि को कवर करते हुए रेल परिवहन में निजी उद्योग के लिए उभरते अवसरों को लेकर विचार-विमर्श किया गया। इस आयोजन में रेलवे और वाणिज्य एवं उद्योग मंत्री श्री पीयूष गोयल, रेलवे बोर्ड के अध्यक्ष और मुख्य कार्यकारी अधिकारी श्री विनोद कुमार यादव, सीआईआई के महानिदेशक श्री चंद्रजीत बनर्जी और उद्योगपतियों ने शिरकत की।
इस कार्यक्रम के उद्घाटन सत्र को संबोधित करते हुए श्री गोयल ने कहा, “भारत के माननीय प्रधानमंत्री श्री नरेंद्र मोदी द्वारा भारतीय रेलवे का उल्लेख देश के विकास के इंजन के रूप में उचित ही किया जाता है। उनकी दृष्टि भारतीय रेल को एक ऐसी मजबूत इकाई बनाने की है जो रेलवे से जुड़ी रूमानियत को बरकरार रखते हुए आधुनिक तकनीक और अच्छी सेवा वाला अनुभव ग्राहकों को प्रदान करे। रेलवे की एक कायापलट हुई है। कोविड चरण के दौरान भारतीय रेलवे ने अवसर का उपयोग बाधाओं को दूर करने, रखरखाव करने, श्रमिक गाड़ियों को चलाने, माल ढुलाई की हिस्सेदारी वापस लाने, प्रक्रियाओं को मजबूत करने, नीतिगत बदलाव करने, निजी क्षेत्र, प्रौद्योगिकी प्रदाताओं के साथ जुड़ने और बुनियादी ढांचे में सुधार करने में किया है।” केंद्रीय मंत्री ने यह भी कहा कि भारतीय रेलवे नेट ज़ीरो कार्बन उत्सर्जक बनने की ओर अग्रसर है। उन्होंने उद्योग जगत के शीर्ष नेतृत्व से भारतीय रेलवे का साझेदार बनने और सहयोग करने का आग्रह किया ताकि लॉजिस्टिक्स क्षेत्र में लागत प्रभावी समाधान प्रदान किए जा सकें और लॉजिस्टिक लागतों को कम किया जा सके। उन्होंने इस बात पर भी ज़ोर दिया कि आत्मनिर्भर रेलवे दरअसल रेलवे और उद्योग दोनों की भागीदारी पर निर्भर करता है।
रेलवे बोर्ड के अध्यक्ष श्री विनोद कुमार यादव ने अपने संबोधन में आधुनिकीकरण, आत्मनिर्भरता और हरित रेलवे की दिशा में भारतीय रेल द्वारा उठाए गए विभिन्न कदमों के बारे में बात की। उन्होंने भारतीय रेलवे के परिवर्तन की योजना की रूपरेखा प्रस्तुत की और कहा कि भारतीय रेलवे भारतीय उद्योगों के साथ सहयोग और साझेदारी के लिए खुला है।
इस सम्मेलन के दौरान विभिन्न उद्योगपतियों ने लॉकडाउन की अवधि के दौरान रेलवे द्वारा निभाई गई महत्वपूर्ण भूमिका और रेलवे में साफ दिख रहे परिवर्तनों की सराहना की।
गृह मंत्रालय
केंद्रीय गृह राज्यमंत्री श्री जी. किशन रेड्डी ने पुलिस अनुसंधान एवं विकास
ब्यूरो के प्रमुख प्रकाशन 'पुलिस संगठनों के आंकड़े'  को जारी किया
माननीय गृह राज्यमंत्री श्री जी. किशन रेड्डी ने 24 अक्टूबर को नई दिल्ली के नॉर्थ ब्लॉक स्थित गृह मंत्रालय के अपने कार्यालय में पुलिस अनुसंधान एवं विकास ब्यूरो  के प्रमुख प्रकाशन "पुलिस संगठनों के आंकड़े"  को जारी किया। बीपीआरडी के डीजी श्री वी. एस. के. कौमुदी और बीपीआरडी के अन्य वरिष्ठ अधिकारी भी इस मौके पर उपस्थित थे।
भारत में पुलिस संगठन के ये आंकड़े सभी राज्यों, केंद्र शासित प्रदेशों, सीएपीएफ और सीपीओ से मिली पुलिस के बुनियादी ढांचे, श्रमशक्ति और अन्य संसाधनों की जानकारी का एक महत्वपूर्ण संकलन है। यह प्रकाशन गृह मंत्रालय और राज्य स्तर पर विभिन्न नीति विश्लेषणों और संसाधन आवंटन निर्णयों के लिए बहुत उपयोगी साबित हुआ है। इस प्रकाशन को पुलिस से जुड़े विषयों पर कई अनुसंधानों में व्यापक रूप से उद्धृत किया गया है।
डीओपीओ 2018 के प्रमुख बिंदु इस प्रकार हैं:
1. डीओपीओ के 2017 संस्करण के बाद के एक साल में राज्य पुलिस की स्वीकृत संख्या में 19,686 पुलिस कर्मियों और सीएपीएफ के बल में 16,051 पुलिस कर्मियों की वृद्धि हुई है।
2. महिला पुलिस की ताकत में 20.95 प्रतिशत की बढ़ोतरी हुई है जिससे राज्य पुलिस बलों में महिला कर्मियों की कुल संख्या 1,69,550 हो गई। इससे भारतीय पुलिस में महिलाओं का कुल प्रतिशत 8.73 तक पहुंच गया है।
3. इस अवधि के दौरान 1,24,429 पुलिस कर्मियों को विभिन्न रैंकों में भर्ती किया गया।
4. इस अवधि के दौरान पुलिस कर्मियों पर प्रशिक्षण व्यय में 20.41 प्रतिशत की वृद्धि दर्ज की गई है।
5. राज्य स्तर पर कुल पुलिस जनसंख्या अनुपात  प्रति लाख की जनसंख्या पर 192.95 पुलिसकर्मियों का था जो एक मामूली वृद्धि दर्शाता है।
6. इस अवधि के दौरान पुलिस कर्मियों के लिए विभिन्न प्रकार के लगभग 20,149 परिवार क्वार्टरों का निर्माण किया गया।
7. इसके अलावा अन्य प्रमुख सुधार इस प्रकार हैं: -
क. पुलिस स्टेशनों की संख्या 15579 से बढ़कर 16422 हो गई है। इसमें साइबर पुलिस स्टेशन भी शामिल हैं जिनकी संख्या 84 से बढ़कर 120 हो गई है।
ख. इलेक्ट्रॉनिक निगरानी में सुधार हुआ है क्योंकि 2,10,278 अतिरिक्त सीसीटीवी कैमरे लगाए गए हैं। अब ताजा आंकड़े के अनुसार ये संख्या 2,75,468 है।
"पुलिस संगठनों के आंकड़े"  प्रकाशन जल्द ही बीपीआरडी की वेबसाइट www.bprd.nic.in के 'वॉट्स न्यू' सेक्शन में उपलब्ध होगा।
कृषि एवं किसान कल्याण मंत्रालय
केंद्रीय कृषि मंत्री श्री तोमर व भूटान के मंत्री श्री शर्मा के बीच हुई बैठक में अनेक मुद्दों पर चर्चा
कृषि क्षेत्र में भूटान को हर संभव मदद करता रहेगा भारत - श्री तोमर
कृषि एवं किसान कल्याण मंत्री श्री नरेंद्र सिंह तोमर व भूटान के आर्थिक मामलों के मंत्री श्री लोकनाथ शर्मा के बीच आज नई दिल्ली में बैठक में अनेक मुद्दों पर चर्चा हुई। इस दौरान श्री तोमर ने कहा कि कृषि क्षेत्र में भूटान को भारत ने काफी सहयोग किया है और आगे भी हरसंभव मदद करता रहेगा।
श्री तोमर ने भूटान के मंत्री श्री शर्मा सहित प्रतिनिधिमंडल का स्वागत करते हुए दोनों देशों के बीच लंबे समय से चले आ रहे मैत्रीपूर्ण संबंधों पर प्रसन्नता जताई, साथ ही कहा कि श्री नरेंद्र मोदी ने प्रधानमंत्री बनने के बाद विदेशों में सबसे पहले भूटान की ही यात्रा की, जिससे यह बात और भी मजबूती से प्रकट होती है।
“इस मैत्री को बढ़ाने के लिए भारत उदारतापूर्वक सहयोग करता रहा है। दोनों देशों के बीच व्यापारिक साझेदारी भी बढ़ी है तथा भारत इस बात का पक्षधर है कि इसे और प्रगाढ़ होना चाहिए। केंद्रीय कृषि एवं किसान कल्याण मंत्रालय तथा अन्य मंत्रालय भूटान के प्रति सहानुभूतिपूर्वक विचार कर निर्णय लेते रहे हैं। हम भूटान से विभिन्न कृषि उत्पादों के लिए भारतीय बाजार खोलने पर भी काम कर रहे हैं। भूटान के अनुरोध पर उसे भारत में अदरक निर्यात एवं एक और वर्ष के लिए आलू निर्यात की अनुमति प्रदान की गई है,” श्री तोमर ने कहा ।
उन्होंने आश्वासन दिया कि दोनों देश कृषि क्षेत्र में साथ काम करते रहेंगे एवं आंतरिक व बाहरी विषयों को ध्यान में रखते हुए, हम भूटान के अनुरोध पर जब भी जरूरत हो, सकारात्मक दृष्टिकोण रखेंगे।
भूटान के मंत्री श्री शर्मा ने भूटान को चीनी की आपूर्ति सहित विभिन्न मामलों में सहयोग करने के लिए भारत को धन्यवाद दिया। श्री शर्मा ने कहा कि कृषि के मुद्दे हमारे लिए महत्वपूर्ण हैं वे दोनों देशों के बीच दोस्ती बढ़ाने के लिए भारत आए हैं। उन्होंने अदरक व आलू निर्यात के संबंध में भूटान के अनुरोध पर भारत द्वारा समर्थन के लिए धन्यवाद व्यक्त किया। श्री शर्मा ने अनुरोध किया कि भारत को सुपारी निर्यात के संबंध में हमारे अनुरोध पर जल्द से जल्द विचार किया जाएं व फल-सब्जियों के संबंध में व्यापार एक- दूसरे के लिए वर्तमान रूप में जारी रखा जाएं तथा मुक्त व्यापार के जरिये एक-दूसरे को सहयोग बढ़ाया जाएं।
स्वास्थ्य एवं परिवार कल्याण मंत्रालय
कोविड-19 अपडेट
राष्ट्रव्यापी कोविड टीकाकरण के तहत अब तक 187.67 करोड़ से अधिक टीके लगाए जा चुके हैं
भारत में सक्रिय मरीजों की संख्या 15,873 है
सक्रिय मामलों की दर 0.04 प्रतिशत है
स्वस्थ होने की वर्तमान दर 98.75 प्रतिशत
बीते चौबीस घंटों में 1,755 लोग स्वस्थ हुए,अब तक स्वस्थ हुए कुल लोगों की संख्या 4,25,19,479 है
पिछले 24 घंटों में 2,593 नए मामले सामने आए
दैनिक सक्रिय मामलों की दर 0.59 प्रतिशत है
साप्ताहिक सक्रिय मामलों की दर 0.54 प्रतिशत है
अब तक 83.47 करोड़ जांच की जा चुकी हैं,बीते चौबीस घंटों में 4,36,532 जांच की गई
श्रम और रोजगार मंत्रालय
श्रम मंत्री ने भारत में आईएलओ के शताब्दी समारोह का उद्घाटन किया
‘पेशे का भविष्य’ पर राष्ट्रीय हितधारक परामर्श आयोजित
‘पीएमआरपीवाई’ के तहत 3648 करोड़ रुपये खर्च किए गए, जिससे लगभग 1.5 करोड़ कामगार लाभान्वित हुए हैं : श्री संतोष गंगवार
केन्द्रीय श्रम एवं रोजगार राज्य मंत्री  श्री संतोष कुमार गंगवार ने आज भारत में अंतर्राष्ट्रीय श्रम संगठन  के शताब्दी समारोह का उद्घाटन किया, जिसका आयोजन नोएडा स्थित वी.वी. गिरि राष्ट्रीय श्रम संस्थान में किया गया।
श्री गंगवार ने ‘पेशे का भविष्य’ पर आयोजित राष्ट्रीय हितधारक परामर्श के दौरान देश में आईएलओ के शताब्दी समारोह के शुभारंभ के अवसर पर श्रमिक संगठनों एवं नियोक्ता संगठनों के प्रतिनिधियों और कामगारों का स्वागत किया। श्री गंगवार ने कहा कि आईएलओ दरअसल संयुक्त राष्ट्र संगठन  की एक अनूठी एजेंसी है, जिसका स्वरूप त्रिपक्षीय है और जो सरकार, नियोक्ताओं एवं कामगारों के बीच सहयोग के सिद्धांत पर कार्य करता है। उन्होंने कहा कि आईएलओ की स्थापना वर्ष 1919 में हुई थी और इसका संस्थापक सदस्य होने के नाते भारत ने इस संगठन के प्रत्येक क्षेत्र में सदैव सक्रिय भूमिका निभाई है। श्री गंगवार ने कहा कि भारत ने पूरी शताब्दी के दौरान आईएलओ के 189 समझौतों में से 47 समझौतों का अनुमोदन किया है। उन्होंने कहा कि हमने आठ प्रमुख समझौतों में से 6 समझौतों का अनुमोदन किया है। इसी तरह बाल श्रम से संबंधित दो समझौतों  का अनुमोदन वर्तमान सरकार द्वारा किया गया है।
श्री गंगवार ने यह भी कहा कि भारत सरकार कामगारों के कल्याण एवं सामाजिक सुरक्षा के लिए पूरी लगन के साथ काम कर रही है। उन्होंने कहा कि प्रधानमंत्री रोजगार प्रोत्साहन योजना  से लगभग 1.5 करोड़ कर्मचारी लाभान्वित हुए हैं और हमने अब तक लगभग 3648 करोड़ रुपये खर्च किये हैं। हाल ही में पेश किये गये अंतरिम बजट में सरकार ने असंगठित क्षेत्र के कामगारों जैसे कि रिक्शा चालकों, छोटे दुकानदारों, कृषि एवं ग्रामीण श्रमिकों के लिए एक मेगा पेंशन योजना का प्रावधान किया है। श्री गंगवार ने कहा कि अब असंगठित क्षेत्र के लगभग 3 करोड़ कामगार प्रधानमंत्री जीवन ज्योति बीमा योजना  और प्रधानमंत्री सुरक्षा बीमा योजना  से लाभान्वित हो रहे हैं, जो कामगारों के लिए नि:शुल्क है। उन्होंने कहा कि नई प्रौद्योगिकी, स्वचालन और आर्टिफिशियल इंटेलीजेंस के वर्तमान परिदृश्य में नौकरियां गंवाने की आशंका महसूस की गई है। ‘पेशे के भविष्य पर वैश्विक आयोग’ ने इस सभी पहलुओं का अध्ययन किया है और उपयोगी सिफारिशें पेश की हैं।
उन्होंने कहा कि हमारे देश के विशेष संदर्भ में ‘पेशे का भविष्य’ पर पेश की गई रिपोर्ट पर सभी हितधारकों  ने विचार-विमर्श किया। वी.वी.गिरि राष्ट्रीय श्रम संस्थान के चार प्रकाशनों का विमोचन भी इस समारोह के दौरान किया गया। सुश्री डगमर वाल्टर, निदेशक, आईएलओ, दक्षिण एशिया के लिए डीडब्ल्यूटी और भारत के लिए कंट्री ऑफिस ने पैनल परिचर्चा की अध्यक्षता की।
श्रम एवं रोजगार मंत्रालय में अपर सचिव एवं वित्तीय सलाहकार सुश्री सिबानी स्वेन और मंत्रालय में अपर सचिव सुश्री अनुराधा प्रसाद ने भी इन चर्चाओं में भाग लिया। ‘पेशे के भविष्य पर वैश्विक आयोग’ के सदस्य डॉ. ए.दीदार सिंह ने पेशे के भविष्य पर आईएलओ के वैश्विक आयोग की प्रस्तुति दी। वी.वी.गिरि राष्ट्रीय श्रम संस्थान के महानिदेशक डॉ. एच.श्रीनिवास ने अतिथियों का स्वागत किया और परामर्श से जुड़ी जानकारियां दीं।
राष्ट्रपति सचिवालय
राष्ट्रपति ने उगादि, गुड़ी पड़वा, चैत्र शुक्लादि, साजीबू चेराओबा, नवरेह और चेती चाँद की पूर्व संध्या पर शुभकामनाएं दीं
(राष्ट्रपति श्री रामनाथ कोविंद ने उगादि, गुड़ी पड़वा, चैत्र शुक्लादि, साजीबू चेराओबा, नवरेह और चेती चाँद उत्सव की पूर्व संध्या पर अपने संदेश में कहा : -
इस वर्ष 25 मार्च को मनाए जाने वाले उगादि, गुड़ी पड़वा, चैत्र शुक्लादि, साजीबू चेराओबा, नवरेह और चेती चाँद के पावन अवसर पर मैं अपने सभी देशवासियों को बधाइयां और शुभकामनाएं देता हूं।
बसंत ऋतु में मनाए जाने वाले ये त्योहार, हमारे देश की सांस्कृतिक भव्यता और समृद्ध विरासत के कई रंगों को दर्शाते हैं। ये त्योहार हमारी गौरवशाली परंपराओं का एक हिस्सा भी हैं, जहां पर हम दूसरों के साथ खुशी और भाग्य साझा करते हैं।
ये त्योहार हमारे देशवासियों के बीच सौहार्द और भाईचारे के बंधन को और मजबूत करें। साथ ही, लोगों को कोविड-19 वायरस से पूरी दृढ़ता के साथ लड़ना चाहिए। त्योहारों को मनाते समय सामाजिक दूरी और अन्य सभी सावधानियों का ध्यान रखें”।
प्रधानमंत्री कार्यालय
प्रधानमंत्री ने जनधन खातों में महत्वपूर्ण उपलब्धि अर्जित करने पर प्रसन्नता व्यक्त की
जनधन खातों की संख्या 50 करोड़ के पार
प्रधानमंत्री श्री नरेन्द्र मोदी ने जनधन खातों में अर्जित महत्वपूर्ण उपलब्धि पर प्रसन्नता व्यक्त की है। जनधन खातों की संख्या 50 करोड़ को पार कर गई।
श्री मोदी ने कहा कि यह देखकर प्रसन्नता का अनुभव हो रहा है कि इनमें से आधे से अधिक खाते हमारी नारी शक्ति के हैं।
पीआईबी इंडिया के एक ट्वीट के उत्तर में प्रधानमंत्री ने कहा-
“यह एक महत्वपूर्ण उपलब्धि है।
यह देखकर प्रसन्नता हो रही है कि इनमें से आधे से अधिक खाते हमारी नारी शक्ति के हैं। ग्रामीण और अर्ध-शहरी क्षेत्रों में खोले गए 67 प्रतिशत खातों के साथ, हम यह भी सुनिश्चित कर रहे हैं कि वित्तीय समावेशन का लाभ हमारे देश के हर कोने तक पहुंचे।”
प्रधानमंत्री कार्यालय
प्रधानमंत्री ने कोरिया गणराज्य का राष्ट्रपति चुने जाने पर श्री यून सॉक-यूल को बधाई दी
प्रधानमंत्री श्री नरेन्द्र मोदी ने कोरिया गणराज्य के राष्ट्रपति चुनाव में विजय हासिल करने के लिये श्री यून सॉक-यूल को बधाई दी है।
एक ट्वीट में प्रधानमंत्री ने कहा हैः
“मैं यून सॉक-यूल को राष्ट्रपति निर्वाचित होने पर हार्दिक बधाई देता हूं। मैं भारत-कोरिया गणराज्य विशिष्ट रणनीतिक साझेदारी को आगे बढ़ाने और उसे मजबूत बनाने के लिये उनके साथ काम करने की आशा करता हूं।”
श्रम और रोजगार मंत्रालय
वी.वी. गिरि राष्ट्रीय श्रम संस्थान  की आम परिषद की 50वीं बैठक आयोजित
वी.वी. गिरि राष्ट्रीय श्रम संस्थान  की आम परिषद की 50वीं बैठक का आयोजन 10 दिसंबर, 2021 को नई दिल्ली में केंद्रीय श्रम एवं रोजगार तथा पर्यावरण, वन और जलवायु परिवर्तन मंत्री तथा श्रम एवं रोजगार मंत्रालय में आम परिषद के अध्यक्ष श्री भूपेंद्र यादव की अध्यक्षता में किया गया।
केंद्रीय मंत्री ने संस्थान के विभिन्न कार्यकलापों की समीक्षा की और भविष्य की व्यावसायिक गतिविधियों के लिए दिशा-निर्देश उपलब्ध कराए। उन्होंने इच्छा जताई कि संस्थान को विश्व स्तरीय संस्थान बनने की आकांक्षा रखनी चाहिए और आईएसओ प्रमाणन के लिए काम करना चाहिए। उन्होंने यह भी सुझाव दिया कि वीवीजीएनएलआई में प्रबंधन और कानून के छात्रों के लिए इंटर्नशिप होनी चाहिए। उन्होंने इस अवसर पर संस्थान के चार प्रकाशनों अर्थात 'वीवीजीएनएलआई नीति परिप्रेक्ष्य' ; 'चाइल्ड होप'  और 'टू रिसर्च स्टडी सीरीज़' का विमोचन किया।
बैठक में श्रम और रोजगार मंत्रालय के सचिव और आम परिषद के उपाध्यक्ष श्री सुनील बर्थवाल, अपर सचिव एवं वित्तीय सलाहकार सुश्री सिबानी स्वैन, संयुक्त सचिव सुश्री कल्पना राजसिंहोट, फिक्की के महासचिव श्री अरुण चावला; शारदा विश्वविद्यालय के कुलपति श्री पी. के. गुप्ता; बीएमएस के राष्ट्रीय संयोजक सचिव श्री बी सुरेंद्रन; एटक के राष्ट्रीय सचिव श्री सुकुमार दामले और बीएमएस के श्री वीरेंद्र कुमार ने भाग लिया। वीवीजीएनएलआई के महानिदेशक डॉ एच. श्रीनिवास ने सभी सदस्यों का स्वागत किया और बैठक का समन्वय किया।
प्रधानमंत्री कार्यालय
प्रधानमंत्री ने मियां मुहम्मद शहबाज शरीफ को पाकिस्तान के प्रधानमंत्री के रूप में चुने जाने पर बधाई दी
प्रधानमंत्री श्री नरेन्द्र मोदी ने मियां मुहम्मद शहबाज शरीफ को पाकिस्तान के प्रधानमंत्री के रूप में चुने जाने पर बधाई दी है। श्री मोदी ने कहा है कि भारत आतंकवाद मुक्त क्षेत्र में शांति और स्थिरता चाहता है ताकि दोनों देश अपनी विकास चुनौतियों पर ध्यान केंद्रित कर सकें।
एक ट्वीट में प्रधानमंत्री ने कहा;
"मियां मुहम्मद शहबाज शरीफ को पाकिस्तान के प्रधानमंत्री के रूप में चुने जाने पर बधाई। भारत आतंक मुक्त क्षेत्र में शांति और स्थिरता चाहता है, ताकि हम अपनी विकास चुनौतियों पर ध्यान केंद्रित कर सकें और अपने लोगों की भलाई और समृद्धि को सुनिश्चित कर सकें।"
उप राष्ट्रपति सचिवालय
विश्व विश्वविद्यालय खेल 2023 में भारतीय एथलीटों के अब तक के सर्वश्रेष्ठ प्रदर्शन पर उपराष्ट्रपति ने कहा- यह हमारे लिए बहुत गर्व का क्षण है
उनका यह अनुकरणीय प्रदर्शन राष्ट्र को निश्चित रूप से प्रेरित और प्रोत्साहित करेगाः उपराष्ट्रपति श्री जगदीप धनखड़
उपराष्ट्रपति और राज्यसभा के सभापति श्री जगदीप धनखड़ ने आज उच्च सदन में विश्व विश्वविद्यालय खेल 2023 में भारतीय एथलीटों के शानदार प्रदर्शन की प्रशंसा की।
राज्यसभा में सदन की ओर से बधाई देते हुए श्री धनखड़ ने इसे बहुत गर्व का क्षण बताया है क्योंकि इन खेलों में भारतीय एथलीट ने अपना सर्वश्रेष्ठ प्रदर्शन करके इतिहास रचा है और वे अब तक के सर्वाधिक 26 पदक लेकर आए हैं, जिनमें 11 स्वर्ण, 5 रजत और 10 कांस्य पदक शामिल हैं। उन्होंने कहा कि एथलीटों का अनुकरणीय प्रदर्शन राष्ट्र को निश्चित रूप से प्रेरित और प्रोत्साहित करेगा।
भारतीय एथलीटों की इस उत्कृष्ट उपलब्धि की प्रशंसा करते हुए श्री धनखड़ ने कहा कि खिलाड़ियों की यह उपलब्धि खेल के क्षेत्र में हुई हमारी तेज प्रगति को दर्शाती है, जो हमारे खिलाड़ियों के अटूट समर्पण, कड़ी मेहनत और उनकी पूरे मन से प्रतिबद्धता दर्शाने का प्रमाण है।
अपने वक्तव्य में उपराष्ट्रपति ने खेल के क्षेत्र में सरकार की सकारात्मक पहल और नीतियों की भी प्रशंसा की।
उपराष्ट्रपति के वक्तव्य का पूरा पाठ इस प्रकार हैं-
माननीय सदस्यों यह हमारे लिए बहुत गर्व का क्षण है। हमारे एथलीटों ने 28 जुलाई से 8 अगस्त, 2023 तक चीन गणराज्य के चेंगदू में आयोजित विश्व विश्वविद्यालय खेल, 2023 में अपने शानदार प्रदर्शन से इतिहास रचा है।
31वें विश्व विश्वविद्यालय खेलों में, भारतीय एथलीट 26 पदकों की रिकॉर्ड-तोड़ उपलब्धि के साथ वापस आए हैं।
विश्व विश्वविद्यालय खेलों में यह हमारा अब तक का सर्वश्रेष्ठ प्रदर्शन रहा है जहां हमारे एथलीटों ने 11 स्वर्ण, 5 रजत और 10 कांस्य पदक जीते हैं।
खिलाड़ियों की यह उपलब्धि खेल के क्षेत्र में हुई हमारी तेज प्रगति को दर्शाती हैं जो हमारे खिलाड़ियों के अटूट समर्पण, कड़ी मेहनत और उनकी पूरे मन से प्रतिबद्धता दर्शाने का प्रमाण है। इस उपलब्धि में खेल के क्षेत्र में सरकार की सकारात्मक पहल और नीतियों का भी योगदान है।
खिलाड़ियों का अनुकरणीय प्रदर्शन राष्ट्र को प्रेरित और प्रोत्साहित करने वाला है।
सदन और अपनी ओर से, “मैं एथलीटों को बधाई देता हूं और उनके भविष्य के प्रयासों में सफलता की कामना करता हूं।''